Actul normativ care declanșa, în prima săptămână din octombrie, reacția imediată a presei, dat fiind că ar consfinți ca ONJN să devină reglementator și jucător pe piața jocurilor de noroc, având Loteria Națională în subordine directă, a obținut un raport negativ în Senat din partea Comisiei Juridice, dar surse parlamentare vorbesc de o adoptare tacită înainte de sărbătorile de iarnă.

Mai mult, ONJN, instituția condusă în prezent de Odeta Nestor, numită de fostul premier Ponta și o apropiată de Sebastian Ghiță, la rândul ei fostă angajată a Loteriei ca director financiar, va trece sub coordonarea directă a primului ministru, dacă Ordonanța va fi adoptată.

În ciuda acestei politizări a Loteriei, executivul susține în ordonanță că, în termen de doi ani, instituția va funcționa după principiile guvernanței corporative, cu o conducere de tip dualist și cu criterii de performanță.

Consiliul Concurenței a avizat proiectul de ordonanță de urgență, însă cu unele condiții: să fie numit management privat în următorii doi ani. Săptămâna trecută, la presiunea mediatică, Bogdan Chirițoiu a nuanțat mult poziția de acum o lună și atrage atenția că ”este straniu, chiar dacă acest lucru se va face pe o perioadă limitată. Este o situație de care nu am mai auzit în Europa”.

Soarta ordonanței va fi decisă în Camera Deputaților, forul decizional, cel mai probabil la începutul anului 2016.

Un alt semnal de alarmă este legat de perioada în care a fost adusă în discuție Ordonanța – fix înainte de anul electoral, fiind de notorietate faptul că Loteria a fost în mod tradițional pușculița partidelor aflate la putere. Consiliul Legislativ al Senatului atrage atenția că urgența transferului Loteriei în subordinea Oficiului nu este explicată nici în nota de fundamentare, nici în textul introductiv (preambulul) ordonanței de urgență.

Potrivit Constituției, Executivul poate adopta ordonanțe de urgență numai în situații extraordinare, a căror rezolvare nu poate fi amânată, iar potrivit prevederilor legale, menționarea doar a necesității emiterii unei ordonanțe de urgență este insuficientă.

Tot prin ordonanță de urgență a fost creat în 2013 și ONJN, iar Odeta Nestor mutată de la Loterie în fruntea instituției responsabile, printre altele, cu supravegherea activităţilor din domeniul jocurilor de noroc, exercitarea controlului tehnic, monitorizarea şi supravegherea pentru jocurile de noroc on-line, aplicarea unitară a legislaţiei specifice, în contextul schimbărilor din domeniul jocurilor de noroc.

Ordonanța își urmează parcursul legislativ în plin haos declanșat pe piața jocurilor de noroc de ONJN, care a publicat mai multe liste negre și albe ale site-urilor de pariuri legale după 10 septembrie, în urma căruia zeci de mii de români riscă amenzi de până la 10.000 de lei. Mai mult, Oficiul a intrat în conflict deschis cu bet365, cel mai mare operator mondial de pariuri sportive online și unul dintre cei mai importanți contributori la PIB-ul Marii Britanii, care a acuzat instituția că face jocurile anumitori competitori.